Αθήνα, 2 Φεβρουαρίου 2018

**Ενημερωτική - εκπαιδευτική εκδήλωση για την πρόληψη και αντιμετώπιση του εκφοβισμού**

Τη**ν Τρίτη 6 Μαρτίου 2018**, στο κλειστό γήπεδο **Νήαρ Ηστ Καισαριανής**, το **Κέντρο Μέριμνας Οικογένειας και Παιδιού (ΚΜΟΠ)** σε συνεργασία με την **Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Αττικής**, τη **ΓΓ Αθλητισμού**, την **Περιφερειακή Ενότητα Β.Τομέα Αθηνών της Περιφέρειας Αττικής** και το **Σύλλογο Βετεράνων Ελλήνων Καλαθοσφαιριστών**, διοργανώνει έναν φιλικό αγώνα καλαθοσφαίρισης μεταξύ των Ελλήνων Βετεράνων Καλαθοσφαιριστών και της **Εθνικής ομάδας Ποδοσφαίρου** που κατέκτησε το EURO 2004.

Ο τίτλος της εκδήλωσης είναι «**Live Without Bullying: Κάνουμε ντρίμπλα στον εκφοβισμό**» και πραγματοποιείται στο πλαίσιο του προγράμματος [**«Live Without Bullying»**](http://www.livewithoutbullying.com) για την πρόληψη και αντιμετώπιση του σχολικού και διαδικτυακού εκφοβισμού που υλοποιεί για δεύτερη σχολική χρονιά το ΚΜΟΠ.

Αθλητές, καλλιτέχνες και ειδικοί σε θέματα εκφοβισμού ενώνουν τις δυνάμεις τους για να δοθεί ένα ηχηρό μήνυμα αλληλεγγύης και ψυχικής ενδυνάμωσης στα παιδιά κατά του φαινομένου του εκφοβισμού.

Πριν την έναρξη του αγώνα μαθητές, συνοδοί εκπαιδευτικοί, γονείς και κοινό, θα ενημερωθούν για το φαινόμενο του σχολικού και διαδικτυακού εκφοβισμού καθώς και για τους πιθανούς τρόπους αντιμετώπισής του, δίνοντας στην εκδήλωση εκπαιδευτικό – ενημερωτικό χαρακτήρα. Θα ακολουθήσει ο φιλικός αγώνας, ενώ κατά τη διάρκεια του ημιχρόνου, τα μέλη του νεανικού μουσικού συγκροτήματος «The Players», που είναι πρεσβευτές της καμπάνιας του Live Without Bullying κατά του εκφοβισμού, θα παρουσιάσουν τα τραγούδια τους και θα μοιραστούν με τους μαθητές θετικά μηνύματα.

Σε όλα τα παιδιά θα δοθεί αναμνηστικό δώρο, θα έχουν τη δυνατότητα να γνωρίσουν από κοντά τους αγαπημένους τους αθλητές και καλλιτέχνες.

Η εκδήλωση θα ξεκινήσει στις 09:30 π.μ. και θα ολοκληρωθεί στις 12:00. Επισυνάπτεται η αφίσα της εκδήλωσης ενώ τις προσεχείς ημέρες θα σας αποσταλεί και το αναλυτικό πρόγραμμα.

Για να δηλώσετε τη συμμετοχή της σχολικής σας μονάδας παρακαλούμε συμπληρώστε τη σχετική φόρμα πατώντας στον παρακάτω σύνδεσμο:

<https://goo.gl/forms/cpjRL3wPuLdEPt4z1>

Η παρουσία σας θα μας χαροποιήσει ιδιαίτερα.

**Λίγα Λόγια για το Live Without Bullying και το ΚΜΟΠ**

Το πρόγραμμα [Live Without Bullying](http://www.livewithoutbullying.com/) είναι μια πρωτοβουλία του Κέντρου Μέριμνας Οικογένειας και Παιδιού ([ΚΜΟΠ](http://www.kmop.gr)) για την πρόληψη και αντιμετώπιση του σχολικού και διαδικτυακού εκφοβισμού που απευθύνεται σε παιδιά 10-18 ετών και ενήλικες (γονείς ή εκπαιδευτικούς).

Στον πυρήνα των υπηρεσιών του προγράμματος βρίσκεται η πλατφόρμα [www.livewithoutbullying.com](http://www.livewithoutbullying.com) μέσω της οποίας παρέχονται δωρεάν και ανώνυμα, υπηρεσίες συμβουλευτικής από ειδικά εκπαιδευμένους εθελοντές συμβούλους. Τα παιδιά και οι έφηβοι μπορούν να συζητήσουν ζωντανά το θέμα που τους απασχολεί στο online chat με έναν εξειδικευμένο σύμβουλο της επιλογής τους, ενώ οι ενήλικες μπορούν να ζητήσουν την υποστήριξη συμβούλων του προγράμματος μέσω της υπηρεσίας messaging. Οι υπηρεσίες συμβουλευτικής πλαισιώνονται από καμπάνιες ευαισθητοποίησης και εκπαιδευτικά προγράμματα για μαθητές και για εκπαιδευτικούς, που υλοποιούνται και διαδικτυακά μέσω της εφαρμογής e-learning του ΚΜΟΠ.

Το ΚΜΟΠ έχει υπογράψει **Μνημόνιο Συνεργασίας με το Υπουργείο Παιδείας, Έρευνας και Θρησκευμάτων για την ανάπτυξη πρωτοβουλιών και δράσεων με στόχο την πρόληψη και αντιμετώπιση του εκφοβισμού και της βίας μεταξύ των μαθητών στο σχολείο**, από τον Μάρτιο του 2016.